AndreaBozzo/ceres-open-data-index huggingface dataset:
Smernice za vključitev vsebin transportne logistike v občinske prostorske in podrobne prostorske načrte (OPN in OPPN) v Republiki Sloveniji

Elaborat je nastal v okviru akcije C3.3 projekta LIFE17 IPC/SI/000007 – LIFE IP CARE4CLIMATE zaradi vključitve zelene logistike v prostorsko in prometno načrtovanje na državni, regijski in lokalni ravni. Na podlagi Zakona o celostnem prometnem načrtovanju (Uradni list RS, št. 130/22), ki je bil uveljavljen 26. 10. 2022, je ministrstvo, pristojno za promet, na področju celostnega prometnega načrtovanja pristojno za pripravo smernic, ki vplivajo na izboljšanje prakse in odpravo težav na področju prometa. Smernice s področja trajnostnega prometa pripravljajo kot državni nosilec urejanja prostora. V njih se podrobneje opredelijo zasnova območij prijaznega prometa in brezemisijskih con, zasnova omrežja prometne infrastrukture, zasnova lokalne infrastrukture za hojo in kolesarjenje ter način grafičnega prikaza te zasnove, hkrati se opredelijo tudi druge vsebine prometnega načrtovanja. V skladu z navedenim zakonom je prometno načrtovanje definirano kot področje načrtovanja, ki se ukvarja z delovanjem, zagotavljanjem in načrtovanjem prometne infrastrukture v prostoru, ter organiziranja prometnih storitev z namenom zagotavljanja dostopnosti in mobilnosti prebivalcev in tovora. Elaborat vsebuje nabor elementov, ki jih je treba obravnavati pri izdelavi občinskih prostorskih načrtov in občinskih podrobnih prostorskih načrtov za vključevanje potreb zelene logistike v procese prostorskega načrtovanja na lokalni ravni. Poleg tega so v elaborat vključene usmeritve za državno prostorsko načrtovanje, ki jih je smiselno obravnavati za potrebe delovanja prostorskih ureditev na lokalni ravni. Smernice so izdelane na podlagi analitičnega dela, v katerem je bila pregledana sistemska ureditev vključevanja zelene logistike, tudi v prostorsko načrtovanje, v Republiki Avstriji, na Nizozemskem in v Združenem kraljestvu, ter na podlagi primerov dobre prakse, ki se izvajajo v evropskih državah.

Tags: OPN, OPPN, prostorsko načrtovanje, trajnostna mobilnost, trajnostni promet, zelena logistika
Organization: MINISTRSTVO ZA OKOLJE, PODNEBJE IN ENERGIJO
Smernice za organizacijo javnega potniškega prometa na podeželju

V Sloveniji v primerjavi z drugimi evropskimi državami nadpovprečno velik del prebivalcev živi na podeželju, zato mu je pri načrtovanju javnega potniškega prometa treba posvetiti posebno pozornost. V ta namen smo v okviru tega izročka oblikovali smernice za njegovo organizacijo. JPP na podeželju mora biti vključen v enotno omrežje na državni ravni, organiziran okrog privlačnih prestopnih točk in povezan s šolskimi prevozi. Povezave morajo biti časovno konkurenčne in prilagodljive, celoten sistem pa podprt z ustrezno informacijsko infrastrukturo in promocijo. Vzporedno je treba lokalnim skupnostim dati pristojnosti za organiziranje vseh oblik javnega prevoza na njihovem ozemlju. S takšnimi ukrepi je mogoče povečati delež uporabnikov JPP tudi na podeželju in preprečevati socialno izključenost ranljivih skupin prebivalcev.

Tags: Integriranje javnega potniškega prometa, JPP, Trajnostna mobilnost, javni potniški promet, lokalne skupnosti, omrežje JPP, podeželje, prevozi
Organization: MINISTRSTVO ZA OKOLJE, PODNEBJE IN ENERGIJO
Smernice za izboljšanje trajnostne zasnove in sodelovanja pri pripravi lokalnih energetskih konceptov (LEK)

Za izpolnitev zahtevnih energetskih, podnebnih in okoljskih ciljev mora Slovenija v njihovo doseganje aktivno vključiti občine in regije, ki imajo s svojim lokalnim znanjem ter vplivom na oblikovanje politik ključno vlogo pri zelenem prehodu. Lokalni energetski koncepti (LEK) so ključno, a premalo izkoriščeno orodje za načrtovanje energetske učinkovitosti in uporabe obnovljivih virov energije. Potrebna je prenova metodologije LEK, ki naj se nadgrajuje v skladu z novo evropsko direktivo o energetski učinkovitosti in na podlagi analize stanja na področju LEK.
Energetski zakon (EZ-2) določa, da je lokalni energetski koncept ključna strokovna podlaga za usmerjanje energetskega razvoja lokalnih skupnosti. LEK vključuje cilje in ukrepe za učinkovito rabo energije, prehod na obnovljive vire, za izboljšanje kakovosti zraka in zmanjševanje energetske revščine ter mora biti usklajen z državnimi (energetskimi) strategijami. Omogočati mora strokovno podprto načrtovanje, ki upošteva različne sektorje, kot so energetika, promet, okolje in prostor, ter vključuje sedemletni načrt za energetski napredek lokalne skupnosti.
Predlagana nadgradnja metodologije LEK se osredotoča na prilagoditev spreminjajočim se razmeram in izkoriščanje lokalnih zmožnosti in potencialov, združuje dosedanje izkušnje in nova znanja ter izboljšuje izvajanje obstoječih ureditev za doseganje ciljev OVE in URE. Nadgradnja vključuje premislek glede potreb in možnosti za pripravo »vitkejših« LEK, poenotenja obveznih vsebin ter enotni okvir s cilji in kazalniki, za katere je razdelan tudi podrobni predlog. Poleg tega dokument predlaga izboljšanje kakovosti in celovitosti analiz, zlasti možnosti glede OVE in URE ter prepoznavanje t. i. »območij priložnosti«. Opisana so izhodišča za prenovo smernic s področja energetike za usmerjanje priprave in vrednotenje OPN ter za uvedbo scenarijskih analiz, zlasti za lokalne načrte ogrevanja in hlajenja. Predlogi prav tako zajemajo izboljšanje akcijskih načrtov in njihove izvedljivosti, ki vključuje ovrednotenje učinkov v lokalni skupnosti in prispevek k nacionalnim ciljem, predlog za boljše vključevanje deležnikov in javnosti v energetsko načrtovanje ter izboljšanje sistema za spremljanje in poročanje o napredku LEK.
V prilogi so rezultati analize, ki ocenjuje skladnost LEK z zahtevami pravilnika in njihovo kakovost. Poročilo vsebuje pregled stanja letnega poročanja o izvajanju LEK. Rezultati omogočajo objektivno presojo kakovosti LEK in so bili ključni pri oblikovanju smernic za izboljšanje zasnove LEK.

Tags: LEK, Nadgradnja lokalnih energetskih konceptov, prehod na obnovljive vire, učinkovita raba energije, zmanjševanje energetske revščine
Organization: MINISTRSTVO ZA OKOLJE, PODNEBJE IN ENERGIJO
Shema izboljšanega javnega  potniškega prometa v izbranih  koridorjih

Celostno načrtovanje prometa izhaja iz izkušenj dobro delujočih praks številnih evropskih mest, ki z velikim uspehom uresničujejo njegova ključna načela. Takšen pristop k izzivom prometa nadgrajuje obstoječe načrtovalske prakse s kakovostnim zagotavljanjem raznovrstnosti prometnih načinov, mobilnosti prebivalcev ter dostopnosti območij in storitev.
Zaradi dobrih izkušenj s celostnim prometnim načrtovanjem na ravni občin lahko v zadnjih letih spremljamo razmišljanja o tem, kako pristop uporabiti tudi širše. Spoznanje, da lokalni prometni tokovi zelo vplivajo na stanje prometa in s tem kakovost bivanja v državi, je državo spodbudilo k aktivnemu sooblikovanju ter pomoči pri izvajanju OCPS in k razmisleku o povezovanju občin za načrtovanje na medobčinski oziroma regionalni ravni. Tudi občine so izrazile potrebo za medobčinsko sodelovanje na področjih, kjer občine nimajo pristojnosti in je treba komunicirati z državo.
Koroška regija že ima vzpostavljeno regionalno sodelovanje in zaupanje. RRA Koroška že več let koordinira številne aktivnosti občin ter razvija projekte in produkte, ki vključujejo več občin in drugih deležnikov. S pripravo RCPS pa bo omogočeno formaliziranje skupnih potreb, želja in pristopov občin. V okviru projekta LIFE IP Care4Climate je bila predvidena možnost priprave pilotne RCPS, za območje obravnave pa je bila izbrana koroška regija.
Ker gre za pilotni projekt, namenjen spremljanju izzivov in preizkušanju prilagojenih pristopov, bodo njegovi rezultati zanimivi tako za druge slovenske regije kakor tudi širši evropski prostor. Med postopkom priprave je potekalo zbiranje pristopov in izkušenj, ki bodo uporabljeni za pripravo smernic za pripravo RCPS. Te predvideva Zakon o celostnem prometnem načrtovanju, ki je bil med pripravo RCPS v pripravi in usklajevanju ter je bil sprejet pred izvedbo presoje kakovosti dokumenta.

Tags: JPP, OCPS, RCPS, Trajnostna mobilnost, javni potniški promet, prometno načrtovanje
Organization: MINISTRSTVO ZA OKOLJE, PODNEBJE IN ENERGIJO
Rezultati analize podatkov, zbranih z metodo vodenja kuhinjskega dnevnika odpadne hrane v gospodinjstvih, v raziskavi, izvedeni na pobudo izbranih LAS

Ministrstvo za okolje, podnebje in energijo Republike Slovenije (MOPE) je v okviru projekta LIFE IP CARE4CLIMATE (LIFE 17 IPC/SI/000007) izvedlo obsežno raziskavo z namenom pridobiti dodatne podatke o nastajanju odpadne hrane in ravnanju z njo v gospodinjstvih, v kateri sta bili uporabljeni dve metodi merjenja odpadne hrane: metoda sortirne analize bioloških odpadkov in metoda vodenja kuhinjskega dnevnika odpadne hrane. Na pobudo petih lokalnih akcijskih skupin (v nadaljnjem besedilu: LAS) je MOPE v marcu in aprilu 2023 izvedel dodatno raziskavo z metodo vodenja kuhinjskega dnevnika. LAS so prek osnovnih šol v svojem lokalnem okolju spodbujale osnovnošolce, da so v svojih gospodinjstvih teden dni vodili kuhinjski dnevnik odpadne hrane. V končno analizo so bili vključeni podatki 70 gospodinjstev, ki so v opazovanem obdobju povzročila v povprečju 1,967 kg odpadne hrane (užitni in neužitni del) na teden ali, preračunano na posameznega člana gospodinjstva, 0,459 kg na teden. Užitni del odpadne hrane je obsegal 40,8 %, neužitni del pa 59,2 % vse nastale odpadne hrane. Največ užitnega dela odpadne hrane je v gospodinjstvih nastalo zaradi pretečenega roka uporabe. Tretjina (33,5 %) vse nastale odpadne hrane (užitni in neužitni del) je bila zelenjava (ZEL) in manj kot petina (15,5 %) sadje (SADJE). Skupina živil kruh in pekovski izdelki (KRUH) je obsegala 6,6 %, skupina živil testenine, riž in žita (TEST) 5,7 %, skupina živil meso in mesni izdelki (MESO) pa 4,5 % vse nastale odpadne hrane. Skoraj petina (19,1 %) nastale odpadne hrane so bila druga neopredeljena živila (DRUGO). Gospodinjstva so 46,1 % vse nastale odpadne hrane (užitni in neužitni del) oddala v zabojnik za biološke odpadke (BIO), 26,7 % so je odvrgla v hišni kompostnik (KOMPOST), 17,6 % so je porabila kot krmo za živali (KRMA), 6,0 % so je oddala v zabojnik za mešane komunalne odpadke (MEŠANO) in 2,6 % so je zlila oziroma odvrgla v kanalizacijski odtok (ODTOK). Drugo ravnanje (DRUGO), to so na primer zbiralnice odpadnega olja, je obsegalo 1,0 % celotnega ravnanja z nastalo odpadno hrano v anketiranih gospodinjstvih. Metodo vodenja kuhinjskega dnevnika so anketirana gospodinjstva ocenila kot zelo preprosto in kar hitro. Podatki ter pridobljene izkušnje bodo služili kot dodatni podatkovni vir za nadgradnjo metodologije za merjenje odpadne hrane na državni ravni. Raziskava, izvedena na pobudo izbranih LAS, pa je pomembna tudi z vidika ozaveščanja o problematiki odpadne hrane.

Tags: LAS, gospodinjstva, komunala, kuhinjski dnevnik, lokalne akcijske skupine, odpadna hrana
Organization: MINISTRSTVO ZA OKOLJE, PODNEBJE IN ENERGIJO
Priročnik za trajnostno vodenje organizacij in trajnostne dogodke

Namen tega priročnika je dati jasna in realna navodila, kako se lotiti organizacije svojega dela, na kakšen način ozeleniti nakup opreme oz. najem storitev in kako pripraviti dogodke, da ne bomo povzročali nepotrebnih pritiskov na okolje in naravo. Pregledali bomo, katera so tista področja, kjer je potencial za zmanjšanje škodljivih vplivov na okolje in predlagali učinkovite načine, kako lahko partnerji te vplive dejansko zmanjšajo.

Tags: organizacija trajnostnih dogodkov, podnebne spremembe, zmanjšanje ogljičnega odtisa
Organization: MINISTRSTVO ZA OKOLJE, PODNEBJE IN ENERGIJO
Razstava Na vroči strani Alp

Razstava »Na vroči strani Alp« orisuje posledice podnebnih sprememb, ki jih bomo v Sloveniji občutili, če ne bomo hitro in odločno zmanjšali izpustov toplogrednih plinov. Njen poglavitni namen je prikazati, da podnebne spremembe predstavljajo resno grožnjo življenju, kot ga poznamo danes, a da hkrati še ni vse izgubljeno: še vedno namreč lahko ublažimo podnebno krizo in se taki prihodnosti izognemo.

Tags: blaženje podnebnih sprememb, emisija toplogrednih plinov, podnebna politika, podnebne spremembe v Sloveniji
Organization: MINISTRSTVO ZA OKOLJE, PODNEBJE IN ENERGIJO
Priročnik za izvajanje skupnostnih projektov (ŠTUDIJA)

Priročnik za izvajanje skupnostnih projektov je del serije priročnikov, katerih namen je podpreti lokalne skupnosti pri prevzemanju aktivne vloge v izgradnji svoje blaginje s trajnostnim upravljanjem z življenjskimi viri v svojih okoljih. Vsebuje navodila za njihovo izvajanje, ki so neodvisna od vsebine posameznega skupnostnega projekta, pri čemer izpostavlja posebnosti, ki izhajajo
iz skupnostne komponente.
Blaginja ima v vsakih očeh nekoliko drugačno podobo. Številne dimenzije blaginje – gospodarske, okoljske in družbene – se lahko uresničijo le, če se zanje zavzame skupnost, katere člani želijo biti njeni suvereni, aktivni in odgovorni soustvarjalci. Naravno je, da se pri tem ozrejo po virih, ki so na razpolago v lokalnem okolju.
Voda, gozd, rodovitna tla, obnovljivi viri energije, ohranjenost okolja, raznolikost in lepota krajine,
biotska raznovrstnost, kulturna tradicija – to so v Sloveniji prepoznani aduti. To so naši življenjski viri.
Pa tudi kakovostne šole, obrtno podjetniška in kmečka znanja, prostovoljstvo in društvene dejavnosti, športna infrastruktura, raznoliko kulturno ustvarjanje ter kreativnost, inovativnost in močna lokalna pripadnost ljudi.
Skupnostni projekti si prizadevajo reševati probleme v lokalnem okolju ali pa udejanjajo kreativne zamisli, ki se porajajo v skupnosti. So produkt skupnega razmisleka o tem, kateri viri so na voljo v lokalnem okolju, katere so najbolj obetavne razvojne priložnosti, ki iz njih izhajajo, ter kako jih uresničiti.

Tags: lokalne skupnosti, skupnostni projekti, upravljanje življenjskih virov, varstvo narave
Organization: MINISTRSTVO ZA OKOLJE, PODNEBJE IN ENERGIJO
Priporočila za izvajanje in spremljanje učinkov izbranih ukrepov upravljanja mobilnosti (Toolbox)

V dokumentu so navedeni najpogostejši ukrepi, ki se lahko uporabljajo pri izvedbi mobilnostnih načrtov ob predvidenih izrednih dogodkih na javnih cestah na cestnem prometnem omrežju. Ti ukrepi so tudi del smernic za mobilnostne načrte, ki predstavljajo razširitev in dopolnitev gradiva "Nacionalne smernice za pripravo mobilnostnih načrtov za ustanove", ki ga je izdalo Ministrstvo za infrastrukturo (2019) in po strukturi dokumenta sledijo posodobljenim Smernicam za pripravo Celostnih prometnih strategij (2021). Ukrepi, ki so navedeni v tem dokumentu, ponujajo možnost nadgradnje obstoječih, bolj ali manj obveznih, postopkov v primeru cestnih zapor, ki jih predvidevata Zakon o cestah (ZCes-2) ter Pravilnik o zaporah na cestah. Dokument je namenjen kot vodilo za tiste, ki se ukvarjajo s pripravo in izvedbo mobilnostnih načrtov, in bo služil kot osnova za lažje in bolj učinkovito obvladovanje prometnih situacij v primeru izrednih dogodkov.

Tags: cestna infrastruktura, cestne zapore, izredni dogodki, prometno omrežje, smernice za mobilnostne načrte
Organization: MINISTRSTVO ZA OKOLJE, PODNEBJE IN ENERGIJO
Pregled sektorskih ukrepov za zmanjševanje emisij toplogrednih plinov

Monografija predstavlja sistematičen pregled literature o obstoječih in novih
ukrepih za zmanjševanje emisij toplogrednih plinov, razvrščenih po sektorjih:
promet, industrija, stavbe, kmetijstvo in ravnanje z odpadki. Glavni cilj je prikaz
relevantnih znanstvenih in strokovnih prispevkov, ki naslavljajo možnosti
zmanjševanja emisij toplogrednih plinov z vidika sektorskih tehnologij, sistemskih
pristopov ter izzivov njihove implementacije. Poglavje o prometu obravnava
elektrifikacijo vozil, intermodalnost, trajnostno mobilnost in prostorsko
načrtovanje. Sledi razprava o emisijah v industriji, ki se osredotoča na razogljičenje
energetsko intenzivnih dejavnosti, vključno z izboljšanjem energetske
učinkovitosti, digitalizacijo in razvojem krožnega gospodarstva. Na področju
stavb izstopajo izzivi prenove, energetske učinkovitosti in vedenjskih sprememb
prebivalstva. Poglavje o kmetijstvu in rabi prostora posebej izpostavlja tri ključna
področja: zmanjševanje emisij metana iz prebavil rejnih živali in gnojišč,
zmanjšanje emisij didušikovega oksida ter zmanjšanje emisij toplogrednih plinov
pri rabi energije v kmetijstvu. Sektor odpadkov obravnava ukrepe za
preprečevanje odpadkov, ponovno uporabo, predelavo in odstranjevanje.
Monografija izpostavlja tudi pomanjkanje podatkov, fragmentiranost pristopov in
potrebo po boljšem razumevanju učinkov ukrepov. Sistematičen pregled
literature, ki ga nudi monografija, predstavlja ključno osnovo za razvoj celostnih,
na podatkih temelječih in ekonomsko premišljenih podnebnih politik.

Tags: TGP, emisije toplogrednih plinov, okolje, podnebne politike, podnebne spremembe, trajnostni razvoj
Organization: MINISTRSTVO ZA OKOLJE, PODNEBJE IN ENERGIJO
Pregled dobrih praks spodbujanja aktivne mobilnosti

V tem dokumentu predstavljamo zbir primerov kampanj za spodbujanje aktivne mobilnosti. Dokument vsebuje kampanje, ki so se izvajale v Sloveniji ali drugih državah. V tujini so prakse spodbujanja aktivne mobilnosti nekoliko bolj pogoste in jih izvajajo v večjem obsegu ter že daljše časovno obdobje kakor pri nas v Sloveniji – tako kaže pregled kampanj. Za uvrstitev v zbir praks smo izbrali kampanje, ki bi jih lahko izvedli oziroma nadgradili tudi v Sloveniji na sorazmerno enostaven način. V zbir praks smo uvrstili tiste, ki imajo velik učinek na spodbujanje izbire hoje in kolesarjenja v okviru vsakdanjega življenja. Pandemija covid-19 in z njo povezani ukrepi so ob vsem drugem bistveno spremenili tudi naše premike. S podobnimi izzivi zagotavljanja varne mobilnosti so se v času pandemije spoprijemala številna mesta po svetu ter našla številne ukrepe za varno hojo in kolesarjenje. Tudi te prakse smo uvrstili v zbir in jih zaradi velike aktualnosti posredovali slovenskim občinam, da katere od njih tudi uvedejo.

Tags: aktivna mobilnost, hoja, kampanje za spodbujanje aktivne mobilnosti, kolesarjenje
Organization: MINISTRSTVO ZA OKOLJE, PODNEBJE IN ENERGIJO
Predhodno vrednotenje obstoječih modelov za simuliranje zalog ogljika

V zdajšnjem času se zdijo modeli za simuliranje zalog ogljika neizogiben pripomoček pri oblikovanju politik in odločanju o ukrepih za doseganje podnebnih ciljev. Pregled modelov je bil izveden z raziskovanjem strokovne in znanstvene literature. Izmed številnih je bilo izbranih devet modelov za simuliranje zaloge ogljika v nadzemni biomasi in štirje za simuliranje zaloge ogljika v tleh. V prvem delu so bili modeli na kratko opisani, predstavljene so bile njihove glavne značilnosti. V drugem delu je bilo opravljeno vrednotenje modelov na podlagi rangiranja po modelu tehtane vsote glede na pomembnost posameznega merila oziroma presoje, kot so zahtevani vhodni podatki, vključenost okoljskih spremenljivk, utemeljenost in kakovost algoritmov in podobno. Med izbranimi modeli nadzemne biomase so se glede na vrednotenje najbolje izkazali modeli CBM, CALDIS in MASSIMO, med talnimi modeli pa modela CENTURY in Yasso. Na podlagi značilnosti modelov, njihovih prednosti in vrednotenja ocenjujemo, da sta modela CBM in Yasso najprimernejša za uporabo v Sloveniji. Širšo uporabo modelov pri nas še vedno omejujeta razpoložljivost podatkov ter zmogljivost človeških virov in znanja.

Tags: LULUCF, nadzemna biomasa, podnebne spremembe, podnebni cilji, zaloge ogljika
Organization: MINISTRSTVO ZA OKOLJE, PODNEBJE IN ENERGIJO
Politično-zakonodajno ozadje blaženja podnebnih sprememb

Namen politik in zakonodaje na področju blaženja podnebnih sprememb je preprečiti nevarne podnebne spremembe, ki so posledica človekovih dejavnosti. V dokumentu so opisane najpomembnejše mednarodne institucije in procesi za sprejetje ukrepov za boj proti podnebnim spremembam in njihovim posledicam. Evropska unija je na področju ukrepanja proti podnebnim spremembam med najbolj naprednimi svetovnimi akterji. V dokumentu je opisana njena podnebno-energetska politika, ki podpira doseganje ciljev zmanjšanja emisij toplogrednih plinov do leta 2020, 2030 in 2050 ter podnebno-energetska politika Slovenije, ki v naš pravni red prenaša evropsko zakonodajo na ključnih področjih in predpisuje njeno izvajanje.

Tags: blaženje podnebnih sprememb, podnebne politike, podnebne spremembe v Sloveniji, podnebno-energetska politika, zmanjšanja emisij toplogrednih plinov
Organization: MINISTRSTVO ZA OKOLJE, PODNEBJE IN ENERGIJO
Poglobljena analiza za razvoj finančnih inštrumentov za mobilizacijo naložb v celovite energetske prenove stanovanjskih stavb (ŠTUDIJA)

Aktivnost C6.2 projekta LIFE IP CARE4CLIMATE se posveča problematiki financiranja energetskih prenov stanovanjskih stavb. Končni rezultat aktivnosti je oblikovanje dveh novih finančnih inštrumentov za pospešeno in učinkovitejšo energetsko prenovo stanovanjskih stavb.
Oblikovanje in implementacija novih inštrumentov za energetske prenove stanovanjskih stavb ne bo enostavna naloga. Ob oblikovanju predloga za oblikovanje ali nadgradnjo obstoječih finančnih inštrumentov je bila izvedena analiza obstoječih modelov financiranja ter analiza obstoječih načinov financiranja.
Izroček C6.2 je sestavljen iz 4 zvezkov: 
Zvezek 1: Analiza stanja stanovanjskih stavb in cilji energetskih prenov do leta 2030. 
Zvezek 2: Študija primerov financiranja energetskih prenov stanovanjskih stavb. 
Zvezek 3: Pregled tujih praks financiranja energetskih prenov (stanovanjskih) stavb. 
Zvezek 4: Orodje in metodologija za ocenjevanje finančnih inštrumentov.

Tags: energetska prenova stanovanjskih stavb, financiranje energetske prenove stanovanjskih stavb
Organization: MINISTRSTVO ZA OKOLJE, PODNEBJE IN ENERGIJO
Ključni podatki o vodah, Slovenija, letno

V tej zbirki so samodejno zajeti metapodatki, katerih vir je VLADA REPUBLIKE SLOVENIJE STATISTIČNI URAD REPUBLIKE SLOVENIJE in ustrezajo izvorni zbirki z naslovom "Ključni podatki o vodah, Slovenija, letno".

Dejanski podatki so na voljo v formatu PC-Axis (.px). Med dodatnimi povezavami lahko dostopate do strani izvornega portala za vpogled in izbor podatkov, na voljo pa je tudi program PX-Win, ki si ga lahko brezplačno prenesete. Oba omogočata izbor podatkov za prikaz, spreminjanje oblike izpisa in shranjevanje v različne formate, poleg tega pa tudi pregledovanje in izpis tabel neomejene velikosti ter nekaj osnovnih statističnih analiz in grafičnih prikazov.

Tags: Statistični urad Republike Slovenije, statistični podatki
Organization: VLADA REPUBLIKE SLOVENIJE STATISTIČNI URAD REPUBLIKE SLOVENIJE
Kazalniki za vode, kohezijski in statistične regije, Slovenija, letno

V tej zbirki so samodejno zajeti metapodatki, katerih vir je VLADA REPUBLIKE SLOVENIJE STATISTIČNI URAD REPUBLIKE SLOVENIJE in ustrezajo izvorni zbirki z naslovom "Kazalniki za vode, kohezijski in statistične regije, Slovenija, letno".

Dejanski podatki so na voljo v formatu PC-Axis (.px). Med dodatnimi povezavami lahko dostopate do strani izvornega portala za vpogled in izbor podatkov, na voljo pa je tudi program PX-Win, ki si ga lahko brezplačno prenesete. Oba omogočata izbor podatkov za prikaz, spreminjanje oblike izpisa in shranjevanje v različne formate, poleg tega pa tudi pregledovanje in izpis tabel neomejene velikosti ter nekaj osnovnih statističnih analiz in grafičnih prikazov.

Tags: Statistični urad Republike Slovenije, statistični podatki
Organization: VLADA REPUBLIKE SLOVENIJE STATISTIČNI URAD REPUBLIKE SLOVENIJE